ΓΡΑΠΤΗ ΕΡΩΤΗΣΗ E-0055/99

υποβολή: Paul Rübig (PPE) προς την Επιτροπή

(22 Ιανουαρίου 1999)

Θέμα: Αποτροπή του συναγωνισμού για επιδοτήσεις - Προτεραιότητα κατά τη χορήγηση ενισχύσεων στον επιχειρηματικό κλάδο

Στόχος της περιφερειακής πολιτικής της ΕΕ είναι να καταστούν ανταγωνιστικές περιοχές που παρουσιάζουν καθυστέρηση ως προς την ανάπτυξη και διαρθρωτικά προβλήματα. Στο πλαίσιο αυτό, υπάρχει, ωστόσο, ο κίνδυνος να σημειωθούν στρεβλώσεις του ανταγωνισμού λόγω του περιφερειακού συναγωνισμού για έδρες επιχειρήσεων και του άνισου αγώνα για τη χορήγηση επιδοτήσεων. Τέτοιου είδους στρεβλώσεις μπορούν να ελαχιστοποιηθούν εάν δοθεί προτεραιότητα στην ενίσχυση του επιχειρηματικού κλάδου γενικότερα αντί της προώθησης μεμονωμένων επιχειρήσεων. Με τον τρόπο αυτό, θα υποστηρίξουμε τη βιωσιμότερη ανάπτυξη των περιφερειών. Ένας τρόπος να εφαρμοστεί πιο συγκεκριμένα η στρατηγική αυτή θα ήταν, λ.χ., ο καθορισμός των πιστώσεων του ΕΤΠΕ για τις συνολικές δραστηριότητες κάθε προγράμματος στο 50 %, με στόχο την προώθηση του επιχειρηματικού τομέα.

Πώς κρίνει η Επιτροπή αυτές τις προσπάθειες προκειμένου να αποτραπεί ο επιζήμιος ανταγωνισμός για έδρες επιχειρήσεων;

Απάντηση της κας. Wulf-Mathies εξ ονόματος της Επιτροπής

(3 Μαρτίου 1999)

Η ευρωπαϊκή πολιτική ανταγωνισμού εξασφαλίζει ότι η ενίσχυση που χορηγείται σε επιλέξιμες περιφέρειες είναι σύμφωνη με τα άρθρα 92 και 93 της Συνθήκης ΕΚ. Σάυτό το πλαίσιο, είναι ευπρόσδεκτος ορισμένος βαθμός ανταγωνισμού μεταξύ των διαφόρων περιφερειών, για να αυξηθεί η ανταγωνιστικότητα των περιφερειών καθώς και της Κοινότητας στο σύνολο της.

Ωστόσο, για να αποφευχθεί η στρέβλωση ή ο αθέμιτος ανταγωνισμός μεταξύ των περιφερειών για εσωτερικές επενδύσεις, η πολιτική ανταγωνισμού της Κοινότητας περιλαμβάνει μέτρα όπως οι κατευθυντήριες γραμμές για τις εθνικές περιφερειακές ενισχύσεις(1) ή το πολυτομεακό πλαίσιο για τις περιφερειακές ενισχύσεις για μεγάλα επενδυτικά έργα(2).

Η Επιτροπή συμφωνεί με το Κοινοβούλιο ότι είναι αναγκαίο να δοθεί μεγαλύτερη σημασία στη βελτίωση του επιχειρηματικού περιβάλλοντος απ'ό,τι στην ενίσχυση των ίδιων των επιχειρήσεων. Στο έγγραφο εργασίας της "Τα διαρθρωτικά ταμεία και ο συντονισμός τους με το Ταμείο Συνοχής - Κατευθυντήριο σχέδιο για προγράμματα κατά την περίοδο 2000-2006"(3), το οποίο εγκρίθηκε στις 3 Φεβρουαρίου 1999, η Επιτροπή υπογραμμίζει την ανάγκη για μεγαλύτερη επικέντρωση στις ποιοτικές πτυχές του επιχειρηματικού περιβάλλοντος, όπως, για παράδειγμα, στις υπηρεσίες στήριξης του επιχειρηματικού κλάδου, ενώ θα έπρεπε να μειωθεί η σημασία της χορήγησης κεφαλαίων.

Ωστόσο, όσον αφορά το βαθμό κατά τον οποίο το Ευρωπαϊκό Ταμείο Περιφερειακής Ανάπτυξης συμβάλλει στις παραγωγικές επενδύσεις ή στην υποδομή του επιχειρηματικού τομέα, υπεύθυνοι γιάυτό είναι οι φορείς των περιφερειών που είναι αρμόδιοι για το σχεδιασμό και την εφαρμογή των προγραμμάτων. Πράγματι, το θέμα αυτό είναι το βασικό στοιχείο του καθορισμού μιας συγκεκριμένης περιφερειακής στρατηγικής για την περιφερειακή ανάπτυξη. Ως εκ τούτου, η Επιτροπή δεν χορηγεί, κατά κανόνα, ειδικές ποσοστώσεις για μεμονωμένες προτεραιότητες, όπως είναι η υποδομή που σχετίζεται με τον επιχειρηματικό τομέα.

(1) ΕΕ C 74 της 10.3.1998.

(2) ΕΕ C 107 της 7.4.1998.

(3) SEC(99)103.